משה בן-שאול

משה בן-שאול (18 באוקטובר 1930 – 6 בדצמבר 2007) היה משורר עברי, צייר, עיתונאי, פזמונאי, סופר, מחזאי, תסריטאי, עורך ומתרגם ישראלי, עורך כתב העת "מאזנים".

 ביוגרפיה
בן-שאול גדל והתחנך בירושלים, דור שביעי בארץ. לאחר שסיים את בית הספר "תחכמוני", יצא ללימודי התיכון שלו לכפר הנוער בן-שמן. בעת מלחמת העצמאות השתתף בלחימה ובהגנה על בן-שמן, התגייס לשורות הפלמ"ח, ירד לקרבות השחרור של הנגב ונפצע בקרב. בשנת 1949, עם תום הקרבות, עלה עם חבריו לקיבוץ גבים שבנגב המערבי.

בשנת 1952 יצא בן-שאול לתל אביב, והחל לעסוק בעבודות עריכה. תחילה ערך את ירחון הנוער "ניבים", ואחר כך היה בין עורכי "דבר לילדים", שבועון ספרותי בשם "מבואות", והירחון הצבאי "במחנה נח"ל". בשנת 1954 היה בין פרחי המשוררים שייסדו את חבורת לקראת, שעם חבריה נמנו גם נתן זך, משה דור, בנימין הרשב, אריה סיון וגבריאל מוקד.

בשנת 1956 יצא לשטרסבורג שבצרפת ולמד שם ציור תפאורות, איור ותולדות התיאטרון. עם שובו ארצה, בשנת 1958, הצטרף למערכת עיתון "מעריב", וכיהן שם כסגן עורך, כעורך מדור "ערב ערב", ועורך "מעריב לנוער". בשנת 1981 התמנה לעורך המוסף הספרותי של העיתון. בשנות עבודתו ב"מעריב" כתב משה בן-שאול רשימות רבות, מאמרים, תגובות וטורים. בנוסף, היה יועץ לענייני תרבות בשגרירות ישראל בצרפת.

בשנת 1981 כתב את סדרת הטלוויזיה ארץ מולדת, יחד עם מוטי בהרב וחני נעמן.

יצירתו
250px|ממוזער|פסל בשם "מושב בזלת" של ג'ון פט מאיירס במוזיאון הפתוח טבריה. היצירה מבוססת על הקטע: "אבני הבזלת של בתי העיר ... היו שחורות כראוי. כי גשם אתמול שטף מהן את האבק. דומה היה כי כל העולם מזמר ומתרונן ..." מתוך סוד המילים הבודדות של משה בן-שאול
בן-שאול היה אמן רב-תחומי, שיצר והשתתף ביצירה בתחומי אמנות שונים: הוא אייר ספרים וצייר תפאורות, עיצב במות וכתב מאמרי ביקורת על אמנות. הוא פרסם 13 ספרי שירה וכתב גם ספרי ילדים ונוער. בנוסף תרגם מצרפתית עשרות ספרים של גדולי השירה הצרפתית, בהם שירים של גיום אפולינר ומונולוגים של ז'אן קוקטו. בן-שאול גם תרגם מעברית לצרפתית, ובין השאר תרגם משיריה של המשוררת אנדה עמיר-פינקרפלד.
250px|ממוזער|שמאל|לוחית זיכרון בכניסה לביתו של משה בן-שאול

כמה משיריו של בן-שאול הולחנו וזכו לחשיפה גדולה, ביניהם "מנגן ושר" בביצוע אבנר גדסי, "מהן המילים" ו"אתמול חלפו הציפורים" בביצוע שלמה ארצי.

בשנים 1997–2000 ערך, יחד עם המשורר שגיא מעין, את כתב העת רביעייה חד-פעמית, שהוקדש לשירה עברית עכשווית, לפרוזה ולאמנויות. שני העורכים הפיקו בתקופה זו סדרה של ערבי ספרות שהתקיימו במועדון צוותא בתל אביב, בהם השתתפו משוררים, סופרים, שחקני תיאטרון ומוזיקאים. החל מסוף שנת 2003 שימש משה בן-שאול כעורך כתב-העת מאזניים היוצא מטעם אגודת הסופרים העבריים בארץ ישראל. במסגרת תפקידו פתח את כתב העת לכותבים צעירים ועמד מאחורי סדרה של ערבי שירה צעירה בבית הסופר, בהפקת המשורר הצעיר יחזקאל נפשי. המשורר רפי וייכרט ציין שכעורך "הוא היה קשוב לאנשים צעירים והיה שמח על כל גילוי של קול חדש. זה נדיר כיוון שהדור המבוגר בדרך כלל מבוצר בעמדותיו ולא מתעניין במה שאחריו."

בן־שאול זכה בפרס ראש הממשלה, בפרס אקו"ם, בפרס למדן, בפרס יציב, בפרס ברנשטיין, ובפרס זאב לספרות ילדים, על מפעל חיים.

משה בן-שאול נפטר ב-6 בדצמבר 2007 ממחלת הסרטן ונקבר בבית העלמין ירקון. הותיר אחריו אשה, אילנה, ושני בנים.

עיריית תל אביב קבעה לוחית זיכרון בכניסה לביתו ברחוב סוקולוב 17 בתל אביב.

ספריו
מגדל שמש, לקראת, 1954
מפרשי מלח, שירים, רישומים ניסן אנגל, תל אביב, אל"ף, 1960
שועל בערפל, עקד, תל אביב, 1970
סוד המילים הבודדות, מסדה, 1970
רודפים אחריך, יונתן, מסדה, 1972
העז הלבנה, מסדה, 1973
הקסם התענוגות והמוות, מבחר שירים 1954–1974, עקד, 1975
 ילדי הבית המוזר או מי הוא רפאל אלבנז, מסדה 1975
 לונהפרק בירושלים, 1975
לפעמים אני, שירים, מסדה, 1978
קבר החלוץ, שירים, תל אביב, 1981
המזוודה האדומה של מלך טונגה, מסדה, 1984
כאן תחנה, שירים, זמורה ביתן, 1989
אדם פולו, שירים, הוצאת הקיבוץ המאוחד, 1995
עוד, שירים, הקיבוץ המאוחד, ריתמוס, 1999
כל לבדי, מבחר שירים 1954–2003, קשב לשירה, 2003
ארץ קטנה בדרום העיר, הוצאת כרמל, 2006
מכאן, לא מכאן, קשב לשירה, תל אביב, 2007
שובל ברנשטיין קריית חיים חיפה, קשב לשירה, 2009

מחזה 
בוא יבוא המלאך, במאי הלל נאמן, תפאורות אריק סמית, מוזיקה נפתלי אלטר, הוצג בתיאטרון הקאמרי, בשיתוף עם צוותא, יולי 1972

לקריאה נוספת
ביקורות על יצירתו:
מנחם רגב, "אם יש דבר קשה בעולם - הרי זה להתחיל סיפור", על שלושה נושאים בסיפורי משה בן-שאול, נדפס ב"עיונים בספרות ילדים", 14, תשס"ד 2004
 אלון אלטרס, "מאכזוטי אל הארצישראלי", מסה קצרה על שירת משה בן-שאול, נדפס ב"עכשיו", 48, תשמ"ג 1983
 יערה בן-דוד, "החיים ציפור חולה", משה בן-שאול, "קבר החלוץ", נדפס ב"אהבה ממבט שני", תשנ"ז 1997
 לאה שניר, "קטלוגים פרטיים" מאת משה בן שאול", נדפס ב"שדמות", במה לתנועה הקיבוצית, ק, תשמ"ז 1987
 שרגא אבנרי, "סוריאליזם מתון ומבוקר", על שירי משה בן-שאול, נדפס ב"מאזנים", מג, תשל"ו 1976

מאמר לזכרו:
 יערה בן-דוד, "על משה בן שאול ועזריאל קאופמן - שני עורכי 'מאזנים' שהלכו לעולמם", מתוך: "גבורות למאזנים", - קובץ ספרותי מיוחד במלאת 80 שנה לביטאון אגודת הסופרים העברים במדינת ישראל, עורך: ד"ר משה גרנות, כרך א', תש"ע, 2009, עמ' 85–91

קישורים חיצוניים


 פרטים על משה בן-שאול ב







 עמוס לויתן, הרצון לעוף, עתון 77, גיליון 326, ינואר 2008
 רן יגיל, שיישכח הכול ממני שתישאר שמחה. על משה בן-שאול, "בננות Blogs",  5 בדצמבר 2008



 זיוה שמיר, "בעל מלאכות הרבה", על משה בן-שאול– הפּוֹרֶה והרב-גוני שבמשוררי חבורת "לקראת", עיתון הארץ, 15 באפריל 2024

משיריו:


קטגוריה:משוררים ישראלים
קטגוריה:מתרגמים ישראלים
קטגוריה:ציירים ישראלים
קטגוריה:עורכים ישראלים
קטגוריה:חבורת לקראת
קטגוריה:משוררים ששיריהם הולחנו
קטגוריה:זוכי פרס אקו"ם
קטגוריה:סגל מעריב
קטגוריה:עורכי מעריב לנוער
קטגוריה:בוגרי בית הספר תחכמוני (ירושלים)
קטגוריה:בוגרי כפר הנוער בן שמן
קטגוריה:לוחמי הפלמ"ח
קטגוריה:זוכי פרס למדן
קטגוריה:זוכי פרס זאב
קטגוריה:זוכי פרס יציב
קטגוריה:אישים הקבורים בבית הקברות ירקון
קטגוריה:ישראלים שנפטרו מסרטן
קטגוריה:ישראלים שנולדו ב-1930
קטגוריה:ישראלים שנפטרו ב-2007